Title: ประกาศสำนักงานมาตรฐานสินค้า เรื่อง มาตรการและแนวทางการพิจารณาสั่งพักใช้หรือเพิกถอนทะเบียนหรือใบอนุญาต

ประกาศสำนักงานมาตรฐานสินค้า

ประกาศสำนักงานมาตรฐานสินค้า
เรื่อง
มาตรการและแนวทางการพิจารณาสั่งพักใช้หรือเพิกถอนทะเบียนหรือใบอนุญาต

โดยที่เป็นการสมควรกำหนดมาตรการและแนวทางการพิจารณาสั่งพักใช้ใบทะเบียนหรือเพิกถอนการจดทะเบียนเป็นผู้ทำการค้าขาออกซึ่งสินค้ามาตรฐาน
และสั่งพักใช้หรือเพิกถอนใบอนุญาตเป็นผู้ประกอบธุรกิจตรวจสอบมาตรฐานสินค้าหรือเป็นผู้ตรวจสอบมาตรฐานสินค้า
ให้มีความโปร่งใสชัดเจนและเป็นธรรม

อาศัยอำนาจตามความในมาตรา
๕ มาตรา ๑๙ มาตรา ๒๘ และมาตรา ๓๕ ของพระราชบัญญัติมาตรฐานสินค้าขาออก พ.ศ. ๒๕๐๓
ซึ่งแก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒
หัวหน้าสำนักงานมาตรฐานสินค้า ออกประกาศไว้ ดังต่อไปนี้

ข้อ ๑ 
ประกาศนี้เรียกว่า ประกาศสำนักงานมาตรฐานสินค้า เรื่อง
มาตรการและแนวทางการพิจารณาสั่งพักใช้หรือเพิกถอนทะเบียนหรือใบอนุญาต

ข้อ ๒[๑]  ประกาศนี้ให้ใช้บังคับเมื่อพ้นกำหนดสิบห้าวัน
นับแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
กรณีที่ปรากฏว่า ผู้ทำการค้าขาออกซึ่งสินค้ามาตรฐาน
ผู้ประกอบธุรกิจตรวจสอบมาตรฐานสินค้าหรือผู้ตรวจสอบมาตรฐานสินค้า
กระทำการหรืองดเว้นกระทำการใด อันเป็นการฝ่าฝืนพระราชบัญญัติมาตรฐานสินค้าขาออก
พ.ศ. ๒๕๐๓ กฎกระทรวงหรือประกาศ ซึ่งออกตามพระราชบัญญัติมาตรฐานสินค้าขาออก พ.ศ.
๒๕๐๓ สำนักงานมาตรฐานสินค้ามีมาตรการและแนวทางการพิจารณาตามลำดับ ดังนี้
ก.
มาตรการก่อนการลงโทษ
(๑)
ตักเตือน
(๒)
ภาคทัณฑ์
ข.
มาตรการลงโทษ
(๑)
พักใช้ใบทะเบียนหรือใบอนุญาต
(๒)
เพิกถอนการจดทะเบียนหรือใบอนุญาต

ข้อ ๔ 
การใช้มาตรการและแนวทางการพิจารณา ตามข้อ ๓
ให้เป็นไปตามบัญชีรายละเอียดท้ายประกาศฉบับนี้
ทั้งนี้สำนักงานมาตรฐานสินค้าจะพิจารณาจากข้อเท็จจริงและพยานหลักฐานที่ปรากฏ
โดยคำนึงถึงความเหมาะสมและผลเสียหายที่อาจเกิดขึ้น

ข้อ ๕ 
ภายในระยะเวลา ๑ ปี
นับจากวันที่ได้รับการตักเตือนหรือภาคทัณฑ์ครั้งแรกแล้วแต่กรณี
หากมิได้กระทำการตามที่กำหนดในบัญชีท้ายประกาศ นับต่อหรือซ้ำอีก
ให้ล้างบัญชีเดิมและถือว่าผู้นั้นไม่เคยได้รับการตักเตือนหรือภาคทัณฑ์มาก่อน

ข้อ ๖ 
การดำเนินการตามมาตรการที่กำหนดไว้ในประกาศนี้
ไม่เป็นผลให้เป็นการยกเว้นความผิดตามที่บัญญัติไว้ในหมวด ๙
ว่าด้วยบทกำหนดโทษแห่งพระราชบัญญัติมาตรฐานสินค้าขาออก พ.ศ. ๒๕๐๓

ข้อ ๗ 
บรรดาการกระทำที่มิได้ระบุไว้ในบัญชีท้ายประกาศ
สำนักงานมาตรฐานสินค้าจะพิจารณาลงโทษตามข้อเท็จจริง ตามความเหมาะสมโดยคำนึงถึงมาตรฐานสินค้าและผลของความเสียหายที่อาจเกิดขึ้น

ข้อ ๘ 
บรรดามาตรการก่อนการลงโทษของสำนักงานมาตรฐานสินค้าที่ได้มีการใช้มาตรการและดำเนินการไปก่อนที่ประกาศนี้ใช้บังคับให้เป็นอันยุติ
และให้เริ่มต้นใหม่ตามที่บัญญัติไว้ในประกาศนี้

ประกาศ ณ วันที่ ๓ มกราคม
พ.ศ. ๒๕๕๐
อาคม  สีทับทิม
หัวหน้าสำนักงานมาตรฐานสินค้า

[เอกสารแนบท้าย]

๑.
รายละเอียดการใช้มาตรการและแนวทางการพิจารณาสั่งพักใช้หรือสั่งเพิกถอนทะเบียนหรือใบอนุญาตแนบท้ายประกาศสำนักงานมาตรฐานสินค้า
เรื่อง มาตรการและแนวทางพิจารณาสั่งพักใช้หรือสั่งเพิกถอนทะเบียนหรือใบอนุญาต
ลงวันที่ ๓ มกราคม พ.ศ. ๒๕๕๐

(ดูข้อมูลจากภาพกฎหมาย)

อุษมล/ผู้จัดทำ
๔ กรกฎาคม ๒๕๕๔

[๑] ราชกิจจานุเบกษา
เล่ม ๑๒๔/ตอนพิเศษ ๖ ง/หน้า ๓๙/๑๖ มกราคม ๒๕๕๐